Baba Chloe se ouers glo by grafsteen gedreig, gevloekHenry Laney wys die foute op die grafsteen uit Chloe Laney se ouers, Henry en Corlia Laney, het lank gespaar om vir hul “prinsessie” die beste grafsteen te kry, maar hulle is op die ou end getraumatiseer gelaat. ŉ Groep van tien mans wat die grafsteen vandeesweek moes oprig, het Chloe se ouers glo by die graf met onder andere ‘n spies gedreig. Die 17 maande oue Chloe is op 29 Desember verlede jaar oorlede ná ŉ lang stryd. ‘Baba Chloe’ het mense se harte geroer en daar is landswyd vir haar gebid. Haar begrafnis was op 4 Januarie in Riebeeckstad in die Vrystaat. “Chloe se grafsteen sou Donderdagoggend om 10:00 opgerig word, maar ná baie verskonings het die plek wat haar grafsteen gemaak het, eers teen 14:15 opgedaag. Daar was krapmerke op die blad,” het Corlia Vrydag aan Maroela Media gesê. “Die blad is toe opgerig, maar dit was foutief. Hulle het gesê hulle sal dit terugvat en ŉ nuwe blad maak. Vanoggend (Vrydag) is ons weer graf toe. Nadat die blad en kopstuk opgerig is, sien ons toe dat die skrif skeef gedruk is en ook nie in die middel gedruk is nie. Henry het ook uitgewys dat die sproeiwerk verkeer gedoen is. Hulle het ook nie Chloe se foto geplaas soos wat ons dit wou gehad het nie,” het Corlia gesê. Volgens Corlia het die voorman, wie se naam onbekend is, sarkasties voorgekom en hy en nege helpers het glo aggressief geraak, waarna die egpaar glo met ŉ spies gedreig en gevloek is. “God was by ons, anders was ons dood.” “Alles is daarna afgehaal en haar graf lyk soos ‘n verlate plek. Dit is haar tweede verjaarsdag en sy het nou nie ŉ grafsteen nie,” het Corlia bygevoeg. “Chloe se verjaardag is Sondag. Ek het spesiaal gereël dat ons familie en vriende Sondag om 10:00 mekaar by die graf sal ontmoet. Nou sal ons dit nog steeds doen, ons gaan ballonne en lanterns in die lug op stuur.” Corlia het mense versoek om vir hulle te bid en om Sondag ŉ kers te brand uit eerbied vir hul “skoenlapper engelkind prinsessie”. “Ons harte is nog steeds verpletter en baie seer. Ons mis haar ongelooflik baie. Al wat ons wil hê is dat sy net die beste moet kry soos altyd.” Volgens Corlia is hulle nog te getraumatiseer en weet sy nie of hulle ŉ klagte teen die mans by die polisie aanhangig gaan maak nie. Bertus Naudé, die eienaar van die maatskappy waar die grafsteen vervaardig is, het aan Maroela Media gesê hy wil nie by ŉ moddergooiery betrokke raak nie. Hy het gesê hy beskou die saak as afgehandel nadat hy en Henry dit bespreek het. Hy het gesê daar was foute aan albei kante en wou nie verder oor die voorval uitbrei nie. Lees ook: Baba Chloe: Begrafnisreëlings bekend Baba Chloe oorlede Baba Chloe word van ventilator gespeen Ouers vra gebed vir siek dogtertjie voor troue